Document ID: 32008R0053

UREDBA KOMISIJE (ES) št. 53/2008
z dne 22. januarja 2008
o odprtju in zagotovitvi upravljanja tarifnih kvot Skupnosti za vina s poreklom iz Republike Črne gore
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1493/1999 z dne 17. maja 1999 o skupni ureditvi trga za vino (1) in zlasti člena 62 Uredbe,
ob upoštevanju naslednjega:
(1)
Stabilizacijsko-pridružitveni sporazum med Evropskimi skupnostmi in njihovimi državami članicami na eni strani ter Republiko Črno goro na drugi strani (2) (v nadaljnjem besedilu „Stabilizacijsko-pridružitveni sporazum“) je bil podpisan 15. oktobra 2007 v Luxembourgu. Postopek ratifikacije Stabilizacijsko-pridružitvenega sporazuma še poteka.
(2)
Svet je 15. oktobra 2007 sklenil Začasni sporazum o trgovini in trgovinskih zadevah med Evropsko skupnostjo na eni strani in Republiko Črno goro na drugi strani (3) (v nadaljnjem besedilu „Začasni sporazum“), ki določa predčasni začetek veljavnosti trgovinskih in s trgovino povezanih določb Stabilizacijsko-pridružitvenega sporazuma.
(3)
Začasni sporazum in Stabilizacijsko-pridružitveni sporazum določata, da se vina s poreklom iz Črne gore lahko uvozijo v Skupnost v mejah tarifnih kvot Skupnosti po carinskih stopnji nič.
(4)
Tarifne kvote, določene v Začasnem sporazumu in Stabilizacijsko-pridružitvenem sporazumu, so letne in se ponovijo za nedoločeno obdobje. Komisija mora sprejeti izvedbene ukrepe za odprtje in upravljanje tarifnih kvot Skupnosti.
(5)
Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (4) je kodificirala pravila upravljanja tarifnih kvot, določenih za uporabo po kronološkem redu datumov sprejetja carinskih deklaracij.
(6)
Posebej je treba paziti, da imajo vsi uvozniki Skupnosti enak in stalen dostop do tarifnih kvot in da se stopnje, določene za kvote, uporabljajo neprekinjeno za vse uvoze zadevnih proizvodov v vse države članice, dokler se kvote ne izrabijo. Za zagotavljanje učinkovitosti skupnega upravljanja navedenih kvot ne bi smelo biti nobene ovire za to, da se države članice pooblasti, da iz obsegov kvot izvzamejo potrebne količine, ki ustrezajo dejanskim uvozom. Komunikacija med državami članicami in Komisijo mora potekati po elektronski poti, če je mogoče.
(7)
Ta uredba se začne uporabljati ob začetku veljavnosti Začasnega sporazuma in se še naprej uporablja tudi po začetku veljavnosti Stabilizacijsko-pridružitvenega sporazuma.
(8)
Ukrepi, predvideni s to uredbo, so v skladu z mnenjem Upravljanega odbora za vino -
SPREJELA NASLEDNJO UREDBO:
Člen 1
1. Kvota po carinski stopnji nič je odprta za vina, uvožena v Skupnost in s poreklom iz Republike Črne gore, kot je določeno v Prilogi.
2. Carinska stopnja nič se uporablja z upoštevanjem naslednjih pogojev:
(a)
uvoženim vinom je priloženo dokazilo o poreklu, kot ga določa Protokol 3 k Začasnemu sporazumu in k Stabilizacijsko-pridružitvenemu sporazumu;
(b)
uvožena vina niso upravičena do izvoznih subvencij.
Člen 2
Tarifne kvote iz člena 1 upravlja Komisija v skladu s členi 308a do 308c Uredbe (EGS) št. 2454/93.
Člen 3
Države članice in Komisija tesno sodelujejo za zagotavljanje skladnosti s to uredbo.
Člen 4
Ta uredba začne veljati dan po objavi v Uradnem listu Evropske unije.
Uporablja se od 1. januarja 2008.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. januarja 2008

Labels: 3
17
18